### Resumé

Økonomiudvalget godkendte 19. august 2024, pkt. 197 afrapporteringskoncept og proces for udmøntning af midler fra ekstraordinær investering på 260 mio. kr. Jf. processen har fagudvalgene frem til 5. september 2024 behandlet rammesager, der opfylder principperne.  Udvalgenes rammesager fremlægges i denne sag til drøftelse i Økonomiudvalg inkl. gruppeformænd og efterfølgende godkendelse af Økonomiudvalget.

På baggrund af Økonomiudvalgets tidligere beslutning om, at 10 pct. af puljerne kan frisættes til det relevante udvalg til gode ideer indenfor målsætningerne, som kan igangsættes hurtig, søges om frisættelse af i alt 12 mio. kr.

### Sagsfremstilling

De 8 investeringspuljer på i alt 260 mio. kr. er afsat i 2024 med nedenstående fordeling.

![](data:image/png;base64...)

Figur 1: Tabel med de afsatte investeringspuljer

I forbindelse med godkendelse af afrapporteringskoncept og proces besluttede Økonomiudvalget 19. august 2024, pkt. 197, at 10 pct. af puljerne kan frisættes til det relevante udvalg til gode ideer indenfor målsætningerne, som kan igangsættes hurtigt. De bevillingsmæssige konsekvenser vedr. frisættelse af midler vedr. anlæg videresendes til Byrådets godkendelse jf. bevillingsreglerne.

Nedenfor en opsummering fra udvalgenes behandling af rammesager. Rammesagerne fremgår af bilag til sagen.

**Udvalgenes rammesager:**

**1) Folkeskolens fremtid: Trivsel, læring og bedre balance som nøglen til succes - 50 mio. kr.**

De bevilgede 50 mio. kr. taler direkte ind i den nye børne- og ungepolitik og den ambitiøse omstilling "Flere børn og unge sammen - i lokale fællesskaber", som Børne- og Familieudvalget vedtog 30. maj 2024 (jf. bilag).

Målet med omstillingen/investeringen er:

Frederikke Petersen

* at antallet af segregerede skoleelever falder år for år

Økonomisk

* at den negative udgiftsspiral stoppes, idet det forudsættes, at de frigivne midler fra færre segregerede elever flyttes til almenområdet i takt med, fordelingen af elever ændres

Langsigtet

* at flere elever består folkeskolens afgangsprøve
* at flere elever lykkes i forhold til at få uddannelse og job

Børne- og Familieudvalget anbefaler, at anvendelsen af de 50 mio. kr. målrettes omstillingen "Flere børn og unge sammen - i lokale fællesskaber" jf. beskrivelse i udvalgets rammesag. Rammesagen giver retning og præmisser for den endelige udmøntningsplan. Den endelige plan for udmøntning forventes at foreligge til politisk godkendelse ultimo 2024.

Af budgetforlig 2025 fremgår, at forligspartierne gerne ser, at forebyggende indsats vedr. demens udvides i regi af CSV med 1,2 mio. kr. og opfordrer til, at dette indgår i det kommende oplæg til udmøntningen af de 50 mio. kr. i en treårig periode.

**2) Fremtidens ældrepleje: Velfærd i centrum - 50 mio. kr.**

Puljen foreslås målrettet fem overordnede strategiske fokusområder:

* Forebyggelse under overskriften Træning og trivsel for alle ældre i Vejle Kommune
* Frisatte lokalplejehjem
* Bedre facilitering og inddragelse af frivillige
* Investering i teknologi, renovering og forskønnelse
* Investering i tilknytning og kompetenceløft

De fem strategiske fokusområder er beskrevet yderligere i bilaget.

Seniorudvalget godkender, at de 50 mio. kr. målrettes ovenstående fem strategiske fokusområder, og at der frisættes 5 mio. kr. til tiltag inden for fokusområderne "investering i teknologi, renovering og forskønnelse" og "investering i tilknytning og kompetenceløft".  Den endelige udmøntningsplan forventes at foreligge til politisk godkendelse ultimo 2024.

Af budgetforlig 2025 fremgår, at der med forårets investering i senior blev afsat 50 mio. kr. til at tænke disse udfordringer på en ny måde. Forligspartierne ser gerne, at borgere med demens tilgodeses i nye tilbud til demens i ”mellemrummet” med 5,1 mio. kr. og opfordrer til, at dette indgår i det kommende oplæg til udmøntningen af de 50 mio. kr. i en treårig periode.

**3) Investeringer til fordel for de sårbare voksne - 10 mio. kr.**

Puljen foreslås målrettet to overordnede strategiske fokusområder:

* Forebyggelse i forhold til borgere med psykiatriske udfordringer
* Styrkelse af Dagny Bech

Voksenudvalget godkender, at de 10 mio. kr. målrettes ovenstående to strategiske fokusområder. Den endelige udmøntningsplan forventes at foreligge til politisk godkendelse ultimo 2024.

Af budgetforlig 2025 fremgår flg.:

"Med forårets investering i sårbare voksne blev der afsat 10 mio. kr. til at tænke udfordringer på en ny måde. Forligspartierne ønsker, at der af denne investeringspulje prioriteres en helhedsorienteret indsats for borgere med komplekse og sammensatte problemer. Den helhedsorienterede indsats skal gå på tværs af fagområder og tage udgangspunkt i borgernes samlede livssituation. Projektperioden strækker sig over 2 år. Målet med indsatsen er at give øget kvalitet for de mest udsatte borgere og samtidig sikre en bedre udnyttelse af ressourcerne.

På samme måde prioriteres midler til driften af sundheds- og stofindtagelsesrummet i to år. I rummets første år blev driften finansieret med støtte fra staten, hvilket gjorde det muligt at opspare midler til at dække driften frem til udgangen af 2024. Tilbuddet har vist sig effektivt til at hjælpe og skabe kontakt til en sårbar gruppe af borgere, der ellers kan være svære at nå. Derfor har forligspartierne besluttet at fortsætte støtten, så rummet fortsat kan yde hjælp til nogle af kommunens mest udsatte borgere."

Dette vil indgå i [adresse] behandling af den konkrete udmøntningssag.

**4) Bygninger/vedligehold - 50 mio. kr.**

Rammesagen angiver, hvorledes de 50 mio. kr. til bygningsvedligehold og energioptimering kan anvendes på hensigtsmæssig vis til flg.:

* Akutte forhold: 20,5 mio. kr.
* Tag- og energirenoveringer: 23 mio. kr.
* Konvertering af olie- og gasfyr til fjernvarme og varmepumper: 3 mio. kr.
* Udskiftning eller udbedring af tekniske installationer: 3,5 mio. kr.

Det fremgår af bilaget, hvilke lokationer der er omfattet indenfor de fire investeringsrammer.

Teknisk Udvalg anbefaler, at ovenstående fire investeringsrammer til bygningsvedligehold og energioptimering godkendes.

Under investeringsrammen til "akutte forhold" anbefales, at igangsættelse af arbejdet med at genoprette tagene på [adresse] i Give sker hurtigst muligt. Der er tale om en samlet investering på 8,4 mio. kr. Det anbefales derfor, at 5 mio. kr. af puljen (10 pct.) frisættes til igangsætning af arbejdet og der søges en anlægsbevilling på 5 mio. kr.

**5) Ekstraordinær investering i infrastruktur, veje og cykelstier - 50 mio. kr.**

Udmøntning af puljen på 50 mio. kr. til infrastruktur, veje og cykelstier blev godkendt af Økonomiudvalget 19. juni 2024, pkt. 174 og Byrådet 19. juni 2024, pkt. 145. Puljen kræver derfor ikke yderligere behandling.

**6) Klima og biodiversitet - 20 mio. kr.**

Inspireret af Byrådets vision foreslås fire fokusområder under overskriften "Mere liv i naturen".

Rammesagen angiver, hvordan de 20 mio. kr. til indsatser i forhold til klima og biodiversitet kan anvendes på hensigtsmæssig vis til flg. fokusområder.:

* Fremtidens børn og unge: 2,4 mio. kr.
* Natur i byen: 4,6 mio.kr.
* Stor og rig natur: 11 mio. kr.
* Strakspulje: 2 mio. kr.

Stor og rig natur er det tiltag, som har størst betydning for biodiversiteten, og som også er den mest omkostningseffektive klimaindsats i forhold til CO2-reduktion.

10 pct. af den samlede pulje på 20 mio. kr. søges afsat til udvalgets disponering i en "strakspulje".

Klima-, Natur- og Miljøudvalget anbefaler, at ovenstående fire investeringsrammer til klima og biodiversitet godkendes.

**7) Vejle - en attraktiv studieby i vækst - 20 mio. kr.**

Økonomiudvalget godkendte 26. august 2024, pkt. 203 rammesagen for udmøntning af 20 mio. kr. vedr. "Vejle en studieby i vækst".

Uddannelse Vejle peger på fem indsatsområder:

* Det gode studieliv - kultur, byrum og fællesskaber
* Den rette bolig - billige og attraktive hjem til studerende
* Tæt på job og muligheder - karriere og erhvervssamarbejder
* Attraktive uddannelser
* Studieby-alliancen Uddannelse Vejle - vi gør det sammen

Forslag til konkrete handlinger fremgår af Uddannelse Vejles anbefalinger i publikationen "Vejle den attraktive studieby", der indgik som bilag til Økonomiudvalget 26. august 2024, pkt. 203.

Der foretages høring i Kultur- og Idrætsudvalget, Teknisk Udvalg og Børne- og Familieudvalget, hvorefter den endelige udmøntningsplan forelægges Økonomiudvalget inkl. gruppeformænd med efterfølgende godkendelse af Økonomiudvalget.

**8) Partnerskaber og vækst: Sikring af fremtidige investeringer - 10 mio. kr.**

De seneste år har kommune haft stor succes med at tiltrække investeringer fra fonde og andre eksterne parter. Kommunen har fået mere end 100 mio. kr. til blandt andet "Hærvejsprojektet", Stormbeskyttelse og [adresse]. Det er derfor en rigtig god forretning at have midler til rådighed til at medfinansiere eksterne investeringer og indgå partnerskaber, der kan udvikle kommunen. Forligspartierne ønsker at fortsætte denne udvikling og fylder derfor fondspuljen op med 10 mio. kr.

Beløbet er afsat i fondspuljen v/Økonomiudvalget i 2024. Der vil løbende blive fremsendt sager til Økonomiudvalget og Byrådet vedr. udmøntning af puljen til konkrete investeringer og partnerskaber. Evt. restbeløb i puljen vil blive søgt overført til 2025.

**Den videre proces og opfølgning:**

* 2024/2025: Forvaltningerne udarbejder løbende konkrete udmøntningssager indenfor den givne ramme.
* 2024/2025: Fagudvalgene behandler løbende de konkrete udmøntningssager.
* 2024/2025: Økonomiudvalg inkl. gruppeformænd drøfter konkrete udmøntningssager hvorefter Økonomiudvalget godkender sagerne. Bevillinger gives helt eller delvist.
* 2024/2025: Bevillingsmæssige konsekvenser af udmøntningssager vedr. anlæg godkendes af Byrådet.
* 19. maj 2025: Økonomiudvalg inkl. gruppeformænd drøfter samlet status på alle 8 puljer.

Der skal foretages en opfølgning på opnåelse af de faglige og økonomiske målsætninger, der fremgik af udmøntningssagerne. Denne opfølgning skal ske til både fagudvalg og Økonomiudvalg inkl. gruppeformænd. I forvaltningernes forslag til konkrete udmøntningstiltag, skal der indgå en tidsplan for opfølgningerne. Da puljerne er afsat til meget forskellige formål, behandles de tidsmæssigt, hvor det er relevant og mest hensigtsmæssigt.

Der vil være en samlet status på alle 8 puljer på Økonomiudvalgets møde 19. maj 2025, hvor gruppeformændene også deltager. Efter Økonomiudvalgets møde 19. maj 2025 vurderes det, om der er behov for yderligere planlægning af samlet statusopfølgning.

### Økonomi

De bevillingsmæssige konsekvenser vedr. frisættelse af 5 mio. kr. af driftspuljen vedr. fremtidens ældrepleje - velfærd i centrum.

![](data:image/png;base64...)

Figur 2 - bevillingsskema vedr. drift

De bevillingsmæssige konsekvenser vedr. frisættelse af 5 mio. kr. af anlægspuljen vedr. bygninger/vedligehold og 2 mio. kr. af anlægspuljen vedr. klima/biodiversitet fremgår af nedenstående bevillingsskemaer.

![](data:image/png;base64...)

![](data:image/png;base64...)

Figur 3 - bevillingsskemaer vedr. anlæg

**Opsummering af de bevillingsmæssige konsekvenser**

Sagen medfører, at Seniorudvalget får bevilget 5 mio. kr. af investeringspuljen vedr. fremtidens ældrepleje til tiltag inden for fokusområderne "investering i teknologi, renovering og forskønnelse" og "investering i tilknytning og kompetenceløft".

Der gives anlægsbevilling og afsættes rådighedsbeløb på 5 mio. kr. i  til nye tage på [adresse] i Give. Udgiften finansieres af investeringspuljen på 50 mio. kr. til bygninger og vedligehold.

Desuden gives anlægsbevilling og afsættes rådighedsbeløb på 2 mio. kr. til en "strakspulje" vedr. klima og biodiversitet. Udgiften finansieres af investeringspuljen på 20 mio. kr. til klima og biodiversitet

### Sagens videre forløb

Sagen skal behandles af Økonomiudvalget og de bevillingsmæssige konsekvenser vedr. anlæg skal godkendes af Byrådet.

### Historik

#### Kommunaldirektøren indstiller , den 23. september 2024, punkt 216:

at Økonomiudvalg inkl. gruppeformænd drøfter udvalgenes rammesager med forslag til overordnede fokusområder og investeringsrammer for anvendelse af de 8 investeringspuljer,

at Økonomiudvalget godkender udvalgenes rammesager, som dermed danner grundlag for de konkrete udmøntningssager,

at Økonomiudvalget frisætter 5 mio. kr. af driftspuljen vedr. fremtidens ældrepleje til tiltag inden for fokusområderne "investering i teknologi, renovering og forskønnelse" og "investering i tilknytning og kompetenceløft".

at Økonomiudvalget frisætter 5 mio. kr. af anlægspuljen vedr. bygninger/vedligehold til igangsættelse af arbejdet med at genoprette tagene på [adresse] i Give,

at Økonomiudvalget frisætter 2 mio. kr. af anlægspuljen vedr. klima og biodiversitet i en "strakspulje", og

at de bevillingsmæssige konsekvenser godkendes jf. bevillingsskemaer under afsnittet økonomi.

####

#### Beslutning fra Økonomiudvalget, den 23. september 2024, punkt 216:

Anbefales. Generelt, og i særlig grad for Seniorudvalgets område, ser Økonomiudvalget frem til at se og følge mere konkrete forslag, der opfylder kriterierne for rammesagerne.

Fraværende: Vera Olsen.

### Beslutning

Godkendt.